
U22006-001846/06.11.2006
REFERAT

pentru avizarea  Planului Urbanistic de Detaliu „Extindere sediu firmă la hală existentă”, Calea Buziaşului nr. 91, Timişoara

Către Comisiile Consiliului Local al Municipiului Timişoara
Având în vedere prevederile Planului Urbanistic General al Municipiului Timişoara şi strategia de dezvoltare şi renovare urbană promovată de către Consiliul Local al Municipiului Timişoara;

Având în vedere documentaţia înregistrată cu nr. U22006-001846/10.04.2006, prin  care se solicită avizarea din punct de vedere urbanistic a Planului Urbanistic de Detaliu – „Extindere sediu firmă la hală existentă”, Calea Buziaşului nr. 91, Timişoara.
Având în vedere cerinţele Certificatului de Urbanism nr. 4415 din 11.08.2005:

Propunem Comisiilor din cadrul Consiliului Local al Municipiului Timişoara analizarea şi avizarea din punct de vedere urbanistic a documentaţiei Plan Urbanistic de Detaliu - „Extindere sediu firmă la hală existentă”, Calea Buziaşului nr. 91, Timişoara.
Documentaţia este iniţiată de proprietarul terenului S.C. LEON S.B. S.R.L şi elaborată de biroul individual de arhitectură arh. Mariana FUCHS, Timişoara proiect nr. 114/128 – euroarhitect/2005.
Zona studiată, care face obiectul acestei documentaţii, nu se află în zonă protejată sau de protecţie a monumentelor istorice, respectiv zone de interes deosebit pentru care este necesar avizul Consiliului Judeţean Timişoara.
Zona studiată se află în intravilanul municipiului Timişoara, în partea de sud – est şi este cuprinsă în UTR 72. Conform Planului Urbanistic General Timişoara, destinaţia terenului este de zonă unităţi industriale, cu interdicţie temporară de construire până la elaborare PUD sau PUZ. 
Terenul studiat în cadrul Planului Urbanistic de Detaliu – „Extindere sediu firmă la hală existentă”, Calea Buziaşului nr. 91, Timişoara este înscris în CF nr. 1553, nr. Top 319/2/2-324/2/2, 325/2/3, 327/4/6-327/4/7, intravilan în Calea Buziaşului nr. 91 cu hală service auto în regim P+M şi benzinărie, în suprafaţă de 6696mp, proprietatea firmei S.C. LEON S.B. S.R.L Timişoara.
Pe teren există construită o staţie de benzină compusă dintr-un corp de clădire cu funcţiunea de birou, sală vânzări şi alte spaţii aferente, în regim de înălţime P, amplasată pe limita de proprietate din stânga, precum şi o hală existentă în regim de înălţime P+M. Prin documentaţia prezentată se propune o extindere a halei existente cu un corp nou de clădire în regim de înălţime P+3E, cu destinaţia de birouri pentru spaţiile existente. Noua construcţie, va fi amplasată în prelungirea halei existente, cu o retragere de 3,25m faţă de limita de proprietate din stânga, ocupând o suprafaţă de aproximativ 210mp construiţi la sol. 
Parcelele învecinate sunt neconstruite şi sunt propuse prin Planul Urbanistic General ca zone de unităţi industriale, cu interdicţie de construire până la elaborare PUZ sau PUD.
Procentul de ocupare al terenului, precum şi coeficientul de utilizare se încadrează în limitele maxime admise pentru funcţiunea de unităţi industriale ele fiind de POT propus = 7%, respectiv CUT propus = 1. Conform RLU pentru zona unităţilor industriale sunt POT=70% iar CUT=1.
Este asigurat necesarul de spaţii verzi, conform normativelor cât şi numărul de locuri de parcare necesare funcţiunii pentru care s-a elaborat această documentaţie, conform Anexei 2 din R.L.U. 
La realizarea costrucţiilor, de pe terenul studiat prin prezenta documentaţie, se vor respecta toate condiţiile impuse prin avizele eliberate de deţinătorii de reţele şi utilităţi publice. 

Documentaţia de urbanism este însoţită de avizele şi acordurile necesare, conform Ghidului privind metodologia de elaborare şi conţinutul cadru al Planului Urbanistic de Detaliu, aprobat prin Ordinul nr. 37/N/08.06.2000 al Ministerului Lucrărilor Publice şi Amenajării Teritoriului (MLPAT):

Planul Urbanistic de Detaliu – „Extindere sediu firmă la hală existentă”, Calea Buziaşului nr. 91, Timişoara se va integra în Planul Urbanistic General al Municipiului Timişoara şi va avea o valabilitate de 10 ani. 
Documentaţia Plan Urbanistic de Detaliu – „Extindere sediu firmă la hală existentă”, Calea Buziaşului nr. 91, Timişoara a fost supus dezbaterii publice din data de 18.05.2006 şi nu au existat alte propuneri sau recomandări. 

